Dunaszekcső Község Képviselő-testülete
5/1997. szám 

Jegyzőkönyv
Készült a Dunaszekcső Községi Önkormányzat képviselő-testülete 1997. április 2-án megtartott üléséről.

Jelen vannak: Hegedűs György polgármester

Tóth András alpolgármester

Draskovits Pál

Faller János

Galambosi László

Guzsván Lajosné

Harsányi János

Hetényi Ádám

Dr. Schmidt József

Szödényi István

Pest Éva jegyző 

Vincze Lászlóné főelőadó

Hauk Istvánné a művelődési ház vezetője

Jordán Ferenc a DRV Rt. képviselője

Távol maradt: Schmidt József (késését előre jelezte)

Hegedűs György polgármester köszönti a megjelenteket, megállapítja, hogy az ülés határozatképes, mert a 11 megválasztott képviselő közül 10 fő megjelent. Javaslatot tesz a napirendi pontokra, melyeket az alábbiak szerint a testület vita nélkül elfogadott:

1.) A DRV Rt. tájékoztatója a vízdíj alakulásáról

Előadó: Jordán Ferenc

2.) Lejárt határidejű határozatok, két ülés között történt fontosabb események

Előadó: Hegedűs György polgármester

3.) Az 1996. évi zárszámadás

Előadó: Vincze Lászlóné főelőadó

4.) Vissza nem térítendő támogatás

Előadó: Pest Éva jegyző 

5.) A körzeti megbízotti iroda bérleti díjának elengedésére vonatkozó kérelem

Előadó: Hegedűs György polgármester

6.) Egyebek

NAPIREND TÁRGYALÁSA:

1. napirendi pont: Hegedűs György polgármester köszönti Jordán Ferencet a DRV Rt. képviselőjét, és átadja neki a szót.

Jordán Ferenc: Köszönti a jelenlevőket, és elmondja, hogy úgy érezték, szükséges a képviselő-testület tájékoztatása a vízdíj változása miatt. A lakosság által fizetendő díj a tényleges vízdíj és az állami támogatás közti különbözetet. Erre a célra az előzetes számítások szerint kb. 117-120 Ft lett volna a lakosság által fizetendő díj, ennek ellenére csak 130 Ft-tól fizetik a támogatást. Sajnálatos, hogy az információ nagyon későn érkezett, így a lakosság előbb kapta meg a számlát, mint a magyarázatot.

Hegedűs György: Az első napok felháborodása lecsitult, az időközben érkezett információ alapján a lakosság magyarázatot kapott a 130 Ft+12% ÁFA árra. Fontosabbnak tarja, hogy akinél eddig kérdés volt a csatlakozás a viziközmű társulathoz, az most már biztosan nem lép be, hiszen a csatornadíj alapja az elhasznált vízmennyiség.

Tóth András: Ennél még fontosabbnak tartja, hogy a lakosság tudomására jutott a kábel TV adásából a vízdíj, és most mégis más számítások szerint kell fizetni. Az önkormányzat nevetségessé válik – bár nem tehet róla – hiszen újra „félre tájékoztatta” a választókat.

Faller János: Gyakorlati dolgot szeretne felvetni: a Posta utca sarkán közkutat javítottak, és nem történt meg a helyreállítás.

Hetényi Ádám: Arra a kérdésre szeretne választ kapni, hogy miért mindig hétvégén klóros a víz.
Jordán Ferenc: Jelentősen befolyásolja a vízminőséget, hogy annak idején nem készült el a III. ütem, és a másik dolog a vízfogyasztás. Ha a DRV kiegészíti a helyi vízforrást, akkor kevésbé klóros a víz.

A közeljövőben nem készül el a III. ütem, de kisebb beruházásokat terveznek.

Szödényi István: A vizsgálataik során megállapították, hogy az egyik szénszűrő is hibás. Ez is oka a víz rossz minőségének.

Hetényi Ádám: Ha jól értette, akkor jön Mohácsról pótlás, ha nagy a vízfogyasztás. Szerinte hétvégén mindig nagyobb a fogyasztás, mint hétköznap, és mégis a hétvégén klórosabb a víz.

Faller János: Mi az a legkorábbi idő, amikorra megoldható a probléma? Műszeres bevizsgálás lesz-e, és ha igen, mikor?

Jordán Ferenc: Végleges megoldásra egyelőre nem lehet számítani. Éves fejlesztéseket lehet végezni, az anyagi lehetőségek és a helyi viszonyok figyelembe vételével. A klórozó-rendszer átalakításával javulni fog a víz.

Faller János: Szeptember környékén jó lenne tudni, hogy mit terveznek a jövő évre, hogy számolni lehessen vele a költségvetésben.

Jordán Ferenc: A műszeres vizsgálat idén nem célszerű. Bizonyos műszaki feltételeknek kell megfelelni ahhoz, hogy a vizsgálat elvégezhető legyen.

Szödényi István: Javaslata a csatornázás utáni műszeres vizsgálat.

Guzsván Lajosné: Elhangzott annak idején, hogy a hálózati veszteség 60%-os. Mi a DRV Rt-nek a gyakorlati tapasztalata? 

Jordán Ferenc: Annak idején  ők is meglepődtek ettől az információtól. A tapasztalataik alapján azonban most már megállapították, hogy a hálózati veszteség kb. 20%, amely elfogadható.

Dr. Schmidt József: Helyben kell megoldani a víz minősége érdekében a javításokat, fejlesztéseket. Ha lesz utóklórozás és jó lesz a szénszűrő, a víz minősége is jó lesz.

Több kérdés, hozzászólás a tájékoztatóval kapcsolatban nem volt, Jordán Ferenc megköszönte a lehetőséget és eltávozott az ülésről.

2. napirendi pont: Hegedűs György polgármester ismerteti a lejárt határidejű határozatokat.
Az 5/1997. (II. 5.) Kt. számú határozat értelmében a fogorvosi szolgálat vállalkozás keretében valósul meg. A 10/1997. (II. 19.) Kt. számú határozatban foglaltak szerint a NOCAI Kft. vezetője részére elkészült a szerződés felmondás, azonban kikézbesíteni nem tudtuk, mert a címzett Németországban volt. Az ügyvédje jelzése alapján most már tud a felmondásról, és úgy nyilatkozik, hogy kifizeti a hátralékokat és megvásárolja az épületet. A 13 és 14 számú határozatokban vissza nem térítendő támogatást ítéltünk oda, melyek közül Perjési Gyula és neje fel is vették az összeget. A 22/1997. (III. 5.) Kt. számú határozatban az önkormányzat értékesítette a volt pártház épületét. A szerződés aláírásra került, és az első részlet be is futott a számlára. A 21/1997. (III. 5.) Kt. számú határozatnak már látható jelei is vannak, hiszen Révész János megkezdte a munkálatokat a területen. A 20/1997. (III. 5.) Kt. számú határozat is végrehajtásra került, az érték a számlánkon van. A Mohács Városi Kórháznak és a Térségi Tanácsnak a vállalkozói övezet pályázathoz a megszavazott összegeket elutaltuk.

Fontosabb eseményként megemlíti a polgármester, hogy a MAHAJOSZ-szal megkötötte a szerződést – a DUNABETON helyett - , melynek értelmében a használatért az idei évben 200.000 Ft-ot fizetnek. Megalakult a Dunaszekcső – Bár Viziközmű Társulat, a lebonyolító a szükséges iratokat a Bírósághoz beadta, készül a műszaki számítás, a jövő hét elején lehet az OTP-vel szerződést kötni.

Szödényi István: Megjelent a TV-ben, hogy lehet jelentkezni azoknak, akik kifizetik egyben a hozzájárulást. Mi a tapasztalat?

Hegedűs György: A polgármesteri hivatalban bárkinél lehet jelezni a befizetési szándékot, várhatóan a jövő hét végével be is fejeződik.

A KPM-nél el kell érni, hogy a Móricz Zs. utcát ne csinálják meg havazás előtt.

Guzsván Lajosné: Nagyobb propagandát kellene kifejteni, mert nem mindenki nézi a TV-t.

Faller János: Az Intézőbizottság hétfőn tart ülést. A munka terv szerint halad. A jövő héten 5 km cső érkezik.

Hetényi Ádám: Azt hallotta, hogy Bárban sokkal gyorsabban haladnak, mert kész elemeket használnak, itt pedig zsaluzva betonoznak.

Harsányi János: Többször elmondta már, hogy nincs megelégedve a tömörítéssel, és minden alkalommal azt a választ kapta, hogy rendesen végzik a munkát a kivitelezők. Állítja, hogy egyáltalán nem tömörítenek, és most már úttest felvágás is van. Azért figyelmeztet, hogy később ne legyen baj.

Tóth András: Az biztos, hogy nem tömörítenek, az eső után alaposan megsüllyedtek az átvágások.

További kérdés, hozzászólás nem volt, a testület 10 szavazattal 0 ellenében az alábbiak szerint határozott:

25/1997. (IV.2.) Kt. számú határozat
a lejárt határidejű határozatokról

A képviselő-testület a lejárt határidejű határozatokról szóló beszámolót és a két ülés között történt fontosabb eseményekről szóló tájékoztatót elfogadja.

3. napirendi pont: Vincze Lászlóné szóbeli kiegészítésként elmondja, hogy az I/C melléklet „Működési célú pénzeszközátvétel” fejezettől, központi költségvetési szervtől sora az alábbiakkal tevődik össze: 

- pincetömedékelés 
2.449 e Ft

- mozgássérült tám.
222 e Ft

- jövedelempótló tám.
2.250 e Ft

- közhasznú foglalkozt.
819 e Ft

- műszaki ügyint. alkalm.
50 e Ft

Dr. Schmidt József a pénzügyi bizottság elnöke elfogadásra javasolja az elmúlt év gazdálkodásáról szóló beszámolót. A költségvetés tárgyalásakor már sok mindent megtárgyaltak ezzel kapcsolatban. A pénzügyi bizottság véleménye, hogy jobb lenne előbb tárgyalni a zárszámadást, mint a költségvetést. Akkor több tervezési hiba elkerülhető lenne. A bizottság ülésén már tárgyaltak arról, hogy az elmúlt évi tervet sem tudta teljesíteni a munkahelyi vendéglátás, az idei évre pedig még több lett tervbe véve. A terv nem teljesülhet és még nagyobb lesz a különbség. Magyarázatként a gyereklétszám csökkenését kapta a bizottság, de így a konyhai dolgozók létszámának csökkentése válik indokolttá. Ha csökkent az ellátottak létszáma, akkor nem kell annyi konyhai dolgozó sem. 
Guzsván Lajosné: Megnézte az elmúlt évi beszámolót, és 1995-ben nem volt veszteséges a napközi otthon konyhája. A bevételi kiesés és a kiadás csökkenése kiegyenlítette egymást. 1996-ban sem 1,5 millió a veszteség.

Faller János: Vállalkozási formában kellene üzemeltetni a konyhát.

Vincze Lászlóné: A költségvetés összeállításakor az intézményvezető adatai alapján az akkori létszámot megbontva, az összes kedvezményezettet figyelembe véve állítják össze a költségvetést. A konyha 300 adagra tervezett. Ebből 1996-ban teljesült 186 fő. Havonta 30-70 e Ft-tal lépték túl a tervezett keretet.

Az idei év terve is az induló létszámmal és a megemelt normákkal készült.

Tóth András: Úgy néz ki, hogy senki nem akar hozzányúlni a rendezés érdekében. Más településeken kertet művelnek a konyhai dolgozók, elteszik a zöldségféléket, savanyítanak, befőznek.

Faller János: A folyamatos túlköltekezés ellen tenni kell. A számlák ellenjegyzésekor meg kell tagadni a kifizetést. A drágán beszerzett áruk értékét fizessék meg a konyhások.

Draskovits Pál: az ételek összetételéből látható, hogy drága dolgokat vásárolnak: fagyasztott zöldségek, kész fasírozott, halrudacskák, stb.

Harsányi János: Minden dolgozó annyit enged meg magának, amennyit a főnök megenged neki.

Tóth Árpád: Lehet, hogy alapvetően olcsóbb a mirelit áru. Lehet, hogy tudnának közvetlenül termelőtől vásárolni olcsóbban. De nem teszik.

Dr. Schmidt József: Személyi következményeknek kell lenni, és ezt meg is kell lépni.
Vincze Lászlóné: Lehetne olcsóbb húst venni a kész mirelit áru helyett. A beérkező számlákon látszik, hogy mit vásárolnak. A befőzés, savanyítás, zöldségfélék megtermelése és fogyasztása is olcsóbbá tenné az étkezést. Szinte mindent mirelit áruból készítenek.

Draskovits Pál: A képviselő-testület bízzon meg egy szakmai hozzáértőt, hogy vizsgálja meg a konyha gazdálkodását és arról készítsen jelentést.

Szödényi István: Az intézmény vezetője – ha nem alkalmas mit tud tenni? 

Dr. Schmidt József: Anyagilag felelősségre kell vonni.

Tóth Árpád: Az önkormányzattól ki a felelős az intézményért?

Pest Éva: Az intézményért a jegyző a felelős. Amikor tudomására jutott, hogy milyen áron és mit vásárolnak a konyhára, az intézmény vezetőjét bekérette és magyarázatot kért. Az árkülönbségek a konyhakész állapot miatt adódtak.

Dr. Schmidt József: Minden héten be kell kérni az étlapot, abból kiderül sok minden.
Guzsván Lajosné: A jegyző védelmében szeretné elmondani, hogy ebben az intézményben régóta folyó problémáról van szó, nem mai keletű.

Hegedűs György: A képviselő-testület az intézkedés hatékonyságát kifogásolja. A jegyző behívatja az intézmény dolgozóit. Amennyiben az utasítás nem kerül végrehajtásra, az intézmény dolgozóit elküldik. A nyár elején a képviselő-testület elé beszámoló kerül. 

Több kérdés, hozzászólás nem hangzott el, a képviselő-testület 11 szavazattal 0 ellenében az alábbi rendeletet alkotta:

6/1997. (IV. 2.) számú önkormányzati rendelet

az 1996. évi gazdálkodásról

(Az elfogadott rendelet a jegyzőkönyv melléklete.)

4. napirendi pont: Pest Éva jegyző ismerteti Szabó Lajos és neje dunaszekcsői lakosok vissza nem térítendő támogatás iránti kérelmét. (A kérelem a jegyzőkönyv melléklete.)

Galambosi László: Nem javasol támogatást, viszonyítva a hasonlóságot egy előző kérelemhez. 

Dr. Schmidt József: A férfi 50%-os rokkantságát és a feleség munkanélküliségét is figyelembe kell venni. Várhatóan szociális támogatásokat is fognak igényelni.

Harsányi János: Falun könnyebb a megélhetés, mivel nincs itt lakáshoz kötve a feltétel, özönleni fognak a kérelmek.

Pest Éva: A rendelet jelenlegi feltételeinek megfelel a házaspár. Amennyiben a javaslat az, hogy kritérium legyen a helyben lakás is, akkor módosítani szükséges a rendeletet.

Tóth András: Javasol 40.000 Ft támogatást.

Több javaslat nem hangzott el, a testület tagjai 7 szavazattal 4 ellenében az alábbi döntést hozták:

26/1997. (IV. 2.) Kt. számú határozat
Vissza nem térítendő támogatásról

A képviselő-testület Szabó Lajos és neje Dunaszekcső, Rákóczi u. 44. szám alatti lakosok részére 40.000 Ft vissza nem térítendő támogatást nyújt a Rákóczi u. 44. szám alatti ingatlan megvásárlásához a 7/1991. (X. 17.) számú önkormányzati rendelet alapján.

Határidő: azonnal
Felelős: Pest Éva jegyző 

5. napirendi pont: Hegedűs György polgármester ismerteti a Baranya Megyei Rendőrkapitányság kérelmét a körzeti megbízotti iroda bérleti díjának elengedéséről.

(A kérelem a jegyzőkönyv melléklete.)

A polgármester további tájékoztatásként elmondja, hogy ez a kérelem többszöri levélváltás eredményeként született meg. A Rendőrkapitányság vitatja a bérleti díj jogosságát.

Az önkormányzat igyekszik a jó kapcsolat kialakítására, hiszen az iroda rezsiköltségét fizetjük, a rendőrlakás felújítását azonnal elvégeztettük, a hibákat kijavítottuk. Jobb fekvésű irodahelyiséget is biztosítottunk volna, ha készen áll minden a költözésre. Az iroda éves bérleti díja 48.650 Ft.

A képviselő-testület vita nélkül 11 szavazattal 0 ellenében - az önkormányzat nehéz gazdasági helyzetét is figyelembe véve – az alábbi döntést hozta:

27/1997. (IV. 2.) Kt. számú határozat
a KMB szolgálat által használt iroda bérleti díjáról

A képviselő-testület – az önkormányzat anyagi helyzetét is figyelembe véve – a községben működő KMB szolgálat által használt irodahelyiség térítésmentes használata iránti kérelmet elutasítja.

Határidő: azonnal

Felelős: Hegedűs György polgármester

Egyebek:

Hegedűs György polgármester elmondja, hogy rövid időn belül megérkeznek az első számlák a csatornázásról. Kéri a testület tagjainak előzetes véleményét, hogy amennyiben a különböző források nem fedezik a számlák összegét, vehetnének-e föl hitelt.

A képviselő-testület tagjainak egybehangzó véleménye, hogy hitelt nem szükséges felvenni.

Hetényi Ádám: A pénzügyi bizottság ülésén már elhangzott a közalkalmazottak illetménykiegészítése. Jogszabály ad lehetőséget a differenciálásra, és fedezet is szükséges hozzá. 5% illetmény kiegészítés illeti meg azt a pedagógust, aki a második szakját 10%-ban használja.

Dr. Schmidt József: A pénzügyi bizottság ülésén a javaslat az volt, hogy az iskola gazdálkodja ki a saját kereteiből. Így pedig nem is kell az önkormányzatnak tárgyalnia, nem kell külön fedezetet biztosítani hozzá. 

Galambosi László: Árpilis 19-én „jótékonysági bál” lesz, melyre ezúton is meghívja a képviselő-testület tagjait. Kérdése a terembérleti díj elengedése.

Hegedűs György: A kialakult gyakorlat szerint az önkormányzati hozzájárulás a bál lebonyolításához a terembérleti díj elengedése.

Hetényi Ádám: Április 27-én az általános iskolai tanulókból alakult német dalkör tart bemutatkozást a Művelődési házban, melyre meghívja a jelenlevőket. Az eseményre évforduló ad okot, ötven éve kezdődött a községben élő német nemzetiségű lakosság meghurcolása.

Hegedűs György elmondja, hogy április 27-én községi programmá szélesedő rendezvény lesz a Művelődési házban. A nyugdíjasok kézimunka kiállítást és műsort szerveztek, melyen részt vesz a szegedi TV szerkesztősége is. 

Gyuricza József jelentkezett azzal a kéréssel, hogy ha igényli a képviselő-testület, szűk körben tartana ismertetőt Dunaszekcső felszabadulása utáni első napok történetéből.

Érdeklődő – vevő jelentkezett a szeméttelepi volt őrhelynek használt betongarázsra. Véleményeket kér az árral kapcsolatban. 

A képviselők javaslata az árra: 50.000 Ft.

Több napirend nem lévén a polgármester az ülést berekesztette.

Kmf.


Hegedűs György 
Pest Éva


Polgármester
jegyző 

Dunaszekcső község polgármestere

5/1997. 

Meghívó
A Dunaszekcső Községi Önkormányzat képviselő-testülete 1997. április 2-án 17 órai kezdettel ülést tart, melyre meghívom.

Az ülés helye: Községháza tanácsterme

NAPIRENDI PONTOK: 

1.) Lejárt határidejű határozatok, két ülés között történt fontosabb események

Előadó: Hegedűs György polgármester

2.) Az 1996. évi zárszámadás

Előadó: Vincze Lászlóné főelőadó

3.) Vissza nem térítendő támogatás

Előadó: Pest Éva jegyző 

4.) A körzeti megbízotti iroda bérleti díjának elengedésére vonatkozó kérelem

Előadó: Hegedűs György polgármester

5.) Egyebek

Dunaszekcső, 1997. március 27. 



Hegedűs György 



Polgármester

Dunaszekcső Községi Önkormányzat Képviselő-testülete

6/1997. (IV. 2.) számú önkormányzati rendelete

az 1996. évi gazdálkodásról

Dunaszekcső község képviselő-testülete az államháztartásról szóló 1992. évi XXXVIII. tv. alapján a következőkben megfogalmazott rendeletet alkotja:

1.§.

(1) Dunaszekcső Községi Önkormányzat 1996. évi bevétele

144.417.000 Ft

(2) Dunaszekcső Községi Önkormányzat 1996. évi kiadása

140.470.000 Ft

(3) Az 1996. évi pénzmaradvány:              4.147.000 Ft
(4) A bevételek és kiadások nemenkénti felsorolását a melléklet tartalmazza.

Záró rendelkezés

2.§.

Ez az önkormányzati rendelet a kihirdetése napján lép hatályba.

Dunaszekcső, 1997. április 2.


Hegedűs György
Pest Éva


Polgármester
jegyző 

Ez az önkormányzati rendelet Dunaszekcső községben kihirdetésre került.

Dunaszekcső, 1997. április 18.



Pest Éva 



Jegyző 

